  Туспуктэм: Удмурт йӧскалык театрлэн Майя Бывальцева 12+ Удмурт йӧскалык театр Василий Гавриловлэн пьесаезъя «Яратон уг пересьмы» спекталез сцена вылаз берыктӥз. Пуштроссэ кельтыса, пуктӥсь режиссёр Контстантин Ложкин возьматон амалъёссэ шӧдскымон выльдӥз, ивортӥзы театрын. Кык ёзо комедиын куинь пар синмаськем муртъёс возьматэмын – егитъёс, шоро-куспо арлыдъёмъёс но пересьёс. Соос утчасько, оско но ог-огзылэн сюлэмъёсазы сюрес шедьто. Спектакль эктонъёс, кырӟанъёс пыр туалагес каремын. Со вылэ ик шудо яркыт дӥськутъёс, тыл, декорациос. Озьы ик учкисьёс дунъялозы, макем пӧрмиз удмурт гуртын улон-вылонэ инди но корей лулчебертэз пыртыны. «Яратон уг пересьмы» спектаклез нырысьсэ 1993-тӥ арын Леонид Романов пуктӥз вал. Театрлэн сцена вылаз со 19 ар пала мынӥз. Выльдэм спектакльлэн пуктӥсь суредасез Ольга Глухова, крезьгурзэ гожтӥз но бырйиз Антон Васильев, эктонъёсты Пётр Овчинников пуктӥз.         Валтӥсь рольёсты Александр Баймурзин, Екатерина Яковлева, Оксана Гаврилова, Роман Болтачев, Алексей Котков, Анастасия Шубина шудо. Спектакльлэн премьераез 24-тӥ но 25-тӥ шуркынмонэ ортчоз. Тегъёс: Йӧскалыктеатр Ижкар Удмуртия  